Document ID: 32006D0447

KOMMISSIONENS AFGØRELSE
af 31. maj 2006
om ændring af afgørelse 2005/436/EF for så vidt angår EF's finansielle bidrag til trustfond 911100MTF/INT/003/EØF (TFEU 970089129)
(meddelt under nummer K(2006) 2076)
(2006/447/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 12 og 13, og
ud fra følgende betragtninger:
(1)
Ved Kommissionens afgørelse 2005/436/EF af 13. juni 2005 om EF's samarbejde med FN's Levnedsmiddel- og Landbrugsorganisation, navnlig om Europa-Kommissionens foranstaltninger til bekæmpelse af mund- og klovesyge (2), blev EF's finansielle forpligtelse over for trustfond 911100MTF/INT/003/EØF (TFEU 970089129), herefter benævnt trustfonden, fastsat til højst 4 500 000 EUR for en fireårsperiode.
(2)
Kommissionen for De Europæiske Fællesskaber og FN's Levnedsmiddel- og Landbrugsorganisation indgik i overensstemmelse med afgørelse 2005/436/EF den 1. september 2005 en gennemførelsesaftale om, hvordan trustfonden skal drives og anvendes.
(3)
På grund af forekomsten af nye virustopotyper og virusstammer og de stadigt mindre effektive regionale bekæmpelsesforanstaltninger, der yderligere belastes som følge af den samtidige forekomst af aviær influenza, må Fællesskabet i nært samarbejde med Den Europæiske Kommission for Bekæmpelse af Mund- og Klovesyge (EUFMD) via trustfonden forberede foranstaltninger til sygdomsbekæmpelse, herunder nødvaccination i nabolandene.
(4)
EF's finansielle bidrag til trustfonden bør derfor hæves med 3 500 000 EUR fra 4 500 000 EUR til 8 000 000 EUR i en fireårsperiode.
(5)
Der bør træffes foranstaltninger til vedtagelse af de fornødne ændringer til gennemførelsesaftalen for at tage højde for tilpasningen af dette beløb.
(6)
Det er nødvendigt at vedtage nærværende afgørelse med tilbagevirkende kraft fra 1. januar 2005 for at sætte Fællesskabet i stand til at overholde sine forpligtelser i en fireårsperiode at regne fra nævnte dato.
(7)
Afgørelse 2005/436/EF bør derfor ændres i overensstemmelse hermed.
(8)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Eneste artikel
Afgørelse 2005/436/EF ændres således:
1)
Artikel 1, stk. 2, affattes således:
»2. Pr. 1. januar 2005 fastsættes EF's finansielle bidrag til den fond, der er omhandlet i stk. 1, til højst 8 000 000 EUR for en fireårsperiode.«
2.
I artikel 2, stk. 1, indsættes følgende andet afsnit:
»Ændringer af gennemførelsesaftalen, der måtte være nødvendige for at tage højde for tilpasning af det beløb, der er omhandlet i artikel 1, stk. 2, vedtages i fællesskab af Kommissionen for De Europæiske Fællesskaber og FN's Levnedsmiddel- og Landbrugsorganisation.«
Udfærdiget i Bruxelles, den 31. maj 2006.

Labels: 10
13
15
6